12 vermeende stropers in Limpopo vasgetrek | Netwerk24
Deur Marietie Louw-Carstens 11 Julie 2018 13:21
’n Vermeende renosterstroper is Dinsdag gewond in ’n skietery met die polisie in Limpopo. Dit was in ’n operasie waarin 12 vermeende stropers in verskillende dele van die provinsie in hegtenis geneem is.
Van die ammunisie van vermeende stropers waarop die polisie in Limpopo beslag gelê het. Foto: SAPD
’n Vuurwapen wat by vermeende stropers in Limpopo gekry is. Foto: SAPD
Kol. Moatshe Ngoepe, polisiewoordvoerder in Limpopo, sê daar is ook op onwettige vuurwapens en ammunisie beslag gelê.
Die polisie het Dinsdag toegeslaan en drie vermeende stropers, tussen die ouderdom van 23 en 44 jaar, in hegtenis geneem, omdat hulle glo betrokke was by stropery op ’n plaas buite Hoedspruit.
Ngoepe sê die polisie se misdaadintelligensie-eenheid het inligting gekry dat die vermeende stropers op ’n plaas buite Hoedspruit skuil, en twee van hulle is op die plaas aangekeer.
’n Makker van hulle, wat ’n wegkommotor bestuur het, is op die plaas gewaar en die polisie het die motor agterna gesit. Dit was in dié jaagtog dat die skietery uitgebreek het en die man gewond is.
Ngoepe sê die man is na ’n hospitaal geneem en is onder polisiebewaking. Nóg ’n man wat glo ook by die bende betrokke is, het te voet gevlug en die polisie soek na hom.
In ’n ander operasie is ses vermeende stropers in Zebediela in hegtenis geneem. Die polisie het vroeg Dinsdagoggend ’n motor wat verdag gelyk het, by die Groothoek-vulstasie in Zebediela voorgekeer. Daar is op onwettige vuurwapens in die motor afgekom.
Die Volkswagen Golf waarop die polisie in Limpopo beslag gelê het. Foto: SAPD
Ngoepe sê terselfdertyd het die polisie in die sakekern van die nabygeleë Mokopane (Potgietersrus) toegeslaan en twee verdagtes weens die onwettige besit van vuurwapens en ammunisie in hegtenis geneem.
Die polisie het op drie motors, wat ’n Volkswagen Golf 7 en Toyota Avanza insluit, beslag gelê. Daar is ook op ses onwettige vuurwapens, waarvan een ’n jaggeweer, en ammunisie beslag gelê. Ngoepe sê daar is ook ’n byl en messe by die vermeende stropers gekry.
Die vermeende stropers sal eersdaags in landdroshowe in Hoedspruit, Lebowakgomo en Mokopane verskyn op aanklagte van onder meer die besit van onwettige vuurwapens en ammunisie.
Meer oor: Kol. Moatshe Ngoepe | Limpopo | Stropers | Skietery
Honde uit VSA help in stryd teen stropers